આજે પટાવાળાઓ ઓફિસ છૂટે ત્યારે ટેરિલિનનાં પેન્ટબુશર્ટ ચઢાવે છે અને ઑટોમૅટિક વૉચ પહેરે છે. પછી પાંઉ ઉસળ ખાઈને તેઓ ઝૂંપડપટ્ટીમાં જઈને ટૂંટિયું વાળીને સૂઈ જાય છે. વટમાં તો રહેવું જ જોઈએ. અમને કદી કાંડાઘડિયાળ પહેરવાની જરૂર જણાઈ નથી અને અમારી એવી દૃઢ માન્યતા છે કે તેની ઉપર કામનો કહેવાય એવો હજી સુધી એક પણ ફોન આવ્યો નથી. લોકોને ઋષિમુનિ કે ગાંધીજી બનાવી દેવાનો આ ચાળો નથી, પરંતુ સગવડોને કારણે વંકાતાં (વાર્પ‌્ડ, રિફૅક્ટેડ) મૂલ્યો ભણી અહીં આંગળી ચીંધવી છે.